次韻賓暘張考塢觀茶花
作者：方回
朝代：宋

paragraphs: 頭上漉酒巾，吹風行欹斜。
野徑政自穩，世途殊未涯。
禮能致商皓，勢足屈孟嘉。
君身獨自由，時到山人家。
播植話禾稻，績紡詢桑麻。
側聞此一塢，村酤亦易賒。
芙蓉萬紅萼，錦綉紛交加。
掉頭不肯顧，特往觀茗葩。
嗅芳摘苦葉，咀嚼香齒牙。
榷利至此物，誰爲疲氓嗟。